DA Den Europæiske Unions Tidende CE 78/134

(2004/C 78 E/0136)

SKRIFTLIG FORESPØRGSEL P-2606/03

af Armin Laschet (PPE-DE) til Kommissionen

(14. august 2003)

Om: Indstilling af overtrædelsesprocedure mod Forbundsrepublikken Tyskland på grund af den grænseoverskridende erhvervsområde Avantis

Overtrædelsesproceduren fra årene 1997 og 2002 mod Forbundsrepublikken Tyskland, fordi det har overtrådt EU's FFH-Flora, Fauna, Habitat-direktiv til bevaring af de naturlige biotoper og af vildtlevende dyr og planter, navnlig markhamsteren, ved at anlægge det grænseoverskridende erhvervsområde »Avantis« i Aachen-Heerlen, er blevet indstillet.

Hvilke grunde har ført til, at Kommissionen har indstillet proceduren?

Svar afgivet på Kommissionens vegne af Margot Wallström

(12. september 2003)

Det grænseoverskridende erhvervsområde ved navn »Avantis« tæt på både Aachen (Tyskland) og Heerlen (Nederlandene) er allerede blevet involveret i en overtrædelsesprocedure mod Tyskland. Dette projekt blev godkendt i 1998 og er nu delvis ført ud i livet. Som følge heraf er en række ynglepladser for almindelig hamster, Cricetus cricetus, en art, som er omfattet af beskyttelsesordningen i henhold til artikel 12 i habitat-direktivet (1), nu blevet ødelagt.

I medfør af artikel 16 i habitat-direktivet kan ødelæggelse af ynglepladser for hamsteren kun tillades, såfremt der ikke findes nogen anden brugbar løsning, og fravigelse af direktivets bestemmelser ikke hindrer opretholdelsen af den pågældende bestands bevaringsstatus i dens naturlige udbredelsesområde. Desuden er en sådan fravigelse kun mulig af særlige grunde, som er opregnet i direktivet, bl.a. bydende nødvendige hensyn til væsentlige samfundsinteresser, herunder af social og økonomisk art (artikel 16, stk. 1., litra c)).

Den tyske regering og Kommissionen er ikke enige om, hvorvidt alle betingelser for en fravigelse i medfør af artikel 16 i habitat-direktivet blev opfyldt, da der blev givet tilladelse til projektet.

Dog har man fra tysk side underrettet Kommissionen om en række afhjælpningsforanstaltninger, som er truffet af byen Aachen i umiddelbar nærhed af det berørte område, i form af en fem års artsbeskyttelses-plan for hamsteren i delstaten Nordrhein-Westfalen. I denne plan indgår bla. forvaltningsaftaler med landmænd om at forbedre landbrugsjordens økologiske kvalitet med henblik på at øge bestandene af hamstere. De samlede omkostninger til dette program er 1,28 mio. EUR (225 000 EUR/år). Det landbrugsområde, der skal forvaltes, så hamsteren beskyttes, vil blive udvidet med ca. 200 ha om året. De årlige godtgørelser til landbrugerne bliver på ca. 1 000 EUR/ha. Der vil herunder blive ansøgt om fællesskabsfinansiering i medfør af programmerne for udvikling af landdistrikter. Ud over dette program vil delstaten Nordrhein-Westfalen også medvirke ved et nederlandsk-tysk pilotprojekt med henblik på genindførelse af den almindelige hamster i de områder, hvorfra den for nylig er forsvundet. Disse foranstaltninger vil blive løbende overvåget, og rapporter herom vil blive tilstillet Kommissionen.

Kommissionen mener, at de foreslåede kompensationsforanstaltninger, artsbeskyttelsesplanen og den tysk-nederlandske genindførelsesindsats er en effektiv pakkeløsning med henblik på at beskytte og fremme udbredelsen af den almindelige hamster i Nordrhein-Westfalen. Foranstaltningerne vil udligne den negative virkning af det nye erhvervsområde på lokalt plan. Da det er usandsynligt, at fortsættelsen af overtrædelsesproceduren vil medføre en forbedret beskyttelse af hamsteren, har Kommissionen den 9. juli 2003 besluttet at henlægge sagen.

Denne beslutning er baseret på de særlige forhold i forbindelse med den sag. Den bør ikke opfattes som en almindelig tilladelse til at omgå artikel 12 og 16 i habitat-direktivet. Kommissionen forventer, at disse bestemmelser overholdes fuldstændigt i alle andre sager.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.